יוליה גלושקו

קריירה מקצועית

גלושקו נולדה בעיר ארטיומובסק שבאוקראינה הסובייטית (בברית המועצות דאז), להורים מאמני טניס. החלה לשחק בגיל 4. בגיל 9 עלתה לארץ. בדירוג הנוער הגיעה למקום ה-10 בעולם (יוני 2007). השתתפה בפעם הראשונה בטורניר מסבב הבוגרות בשנת 2004. מאזן המשחקים שלה בסבב הבוגרות עומד נכון ל-21 בפברואר 2011 על 123 ניצחונות ו-97 הפסדים ביחידות ו-56 ניצחונות ו-61 הפסדים בזוגות. הישגי השיא שלה עד כה היו חמש זכיות בטורנירים מסבב ה-ITF, שלוש על סך פרסים של 10,000 דולרים ושתיים על סך פרסים של 25,000 דולרים. הזכיות בטורנירים על סך 10,000 דולרים היו במיורקה בנובמבר 2007, ברעננה במאי 2010 ובעכו באוקטובר 2010. הזכיות בטורנירים על סך 25,000 דולרים היו בקלגורלי ובטראראלגון שבאוסטרליה בנובמבר 2010 וכן בטורניר איניסברוק שבמיאמי. כמו כן זכתה גלושקו בשישה תוארי זוגות באותו הסבב. בספטמבר 2008 התגייסה גלושקו לצה"ל כספורטאית מצטיינת.

2009

בדצמבר 2009 העפילה לגמר אליפות ישראל בטניס שבו נוצחה בשתי מערכות בידי שחר פאר. שנה מאוחר יותר שוב העפילו השתיים לגמר, שהתמשך הפעם לשלוש מערכות, בסיומן ירדה גלושקו שוב מנוצחת 0-6, 6-4, 5-7.

2011

בינואר 2011 השתתפה גלושקו לראשונה במוקדמות גראנד סלאם, באליפות אוסטרליה הפתוחה, וכן נכנסה לראשונה בקריירה שלה לרשימת 200 הטניסאיות הטובות בעולם. בפברואר 2011 היא השתתפה לראשונה בקריירה במוקדמות טורניר WTA, בבוגוטה על משטח החימר, שם היא הגיעה עד לסיבוב האחרון, הסיבוב השלישי של המוקדמות, שם היא הפסידה לפרואנית המדורגת מתחתיה בדירוג העולמי. בדצמבר 2011 היו אלו שוב גלושקו ופאר בגמר אליפות ישראל, בפעם השלישית ברציפות. בשנה זו הייתה לראשונה ידה של גלושקו על העליונה כשזכתה בתואר עם ניצחון 3-6, 4-6.

2012

לאחר תחילת שנה לא טובה של יוליה גלושקו, הגיעה סדרת התחרויות בצפון אמריקה לקראת אליפות ארצות הברית הפתוחה, שם השיגה הישגים רבים: שני חצאי גמר, גמר וזכייה בטורניר בארצות הברית. בטורניר המסכם, הגראנד סלאם האחרון של השנה, אליפות ארצות הברית הפתוחה, עברה גלושקו שלושה סיבובי מוקדמות והעפילה לראשונה בקריירה לתחרות ראשית בגראנד סלאם, שם הפסידה בסיבוב הראשון למדורגת 29 בעולם הבלגית יאנינה וויקמאייר.
בדצמבר 2012 הפסידה גלושקו במשחק הגמר באליפות ישראל לנשים, לפאר בתוצאה של 6:3, 5:7, 6:1.

2013

במרץ 2013 זכתה גלושקו בטורניר איניסברוק במיאמי לאחר ניצחון במשחק הגמר את פטריסיה מאייר-אכלייטנר מאוסטריה בתוצאה 6-2, 0-6, 4-6.
במאי 2013 העפילה גלושקו לראשונה לתחרות הראשית של טורניר גרנד סלאם הרולאן גארוס בפריז. אחרי שבשני סיבובי המוקדמות הראשונים היא ניצחה ב-2 מערכות, שיחקה בסיבוב השלישי מול אנסטסיה רודיונובה מאוסטרליה וניצחה 6-3, 6-4, 6-8 במשחק שערך 3 שעות ו-10 דקות.
ב-10 ביוני עלתה לדירוג השיא שלה עד אז, מקום 131 בעולם והפכה לשחקנית הבכירה בישראל לאחר שפאר ירדה למקום 171 בעולם. בסוף יולי ירדה למקום 123 בעולם, ומדורגת אחרי שחר פאר.
בטורניר ווימבלדון היוקרתי, הצליחה גלושקו לנצח שני סיבובי מוקדמות ולהעפיל לסיבוב המוקדמות האחרון, אך בסופו של דבר הודחה בשתי מערכות לאיטלקייה מריה אלנה קמרין. היא זכתה בטורניר ווטרלו ועלתה לדירוג השיא שלה עד כה בקריירה, המקום ה-105 בעולם וכן לשלב חצי גמר בטורניר יקיאמה. היא הגיעה לשלב חצי גמר בטורניר לקסינגטון וכניסה לטורניר טורונטו, שם העפילה לראשונה בקריירה לתחרות ראשית של טורניר WTA, לאחר שניצחה שני משחקי מוקדמות. בסיבוב הראשון הפסידה לסמנתה סטוסור (11 בעולם), לאחר 7-5, 2-6, 3-6.
באליפות ארצות הברית הפתוחה שנערכה באוגוסט יוליה הגיע לסיבוב השלישי בטורניר גראנד סלאם שהיווה את הישג השיא שלה עד לאותה שנה. בסיבוב זה היא הפסידה לדניאלה האנטוחובה מסלובקיה (48 בעולם) 3-6, 7-5, 7-6. לאחר ניצחון במערכה הראשונה, יוליה הובילה במערכה השנייה 2-5 והייתה פעמיים במרחק של שתי נקודות משמינית הגמר, אלא שאז, יריבתה ניצחה 8 משחקונים ברציפות. גלושקו התאוששה ולקראת סיום המערכה השלישית היו לזכותה 4 נקודות משחק, שלא נוצלו.

2014

יוליה פתחה את שנת 2014 ברגל שמאל כשהודחה כמעט בכל טורניר בסיבוב הראשון כולל בגראנד סלאם הראשון של העונה אליפות אוסטרליה הפתוחה.
ברולאן גארוס, הגראנד סלאם השני של העונה הנערך בצרפת גלושקו נכנסה אוטומטית להגרלה הראשית ושם הצליחה להשוות את הישג השיא שלה בגראנד סלאם כשהעפילה לסיבוב השלישי לאחר ניצחונות צמודים ב-2 הסיבובים הראשונים. בסיבוב השלישי פגשה גלושקו את המדורגת 11 בעולם דאז שרה ארני מאיטליה ונוצחה 6-0 6-1 ובכך סיימה את השתתפותה בטורניר. בעקבות ההעפלה לסיבוב השלישי עלתה גלושקו לדירוג השיא שלה, המקום ה-79.

2015


באליפות ישראל בטניס שנערכה בדצמבר העפילה לשלב הגמר בו הפסידה לאולגה פרידמן 2-6 2-6.

2016


באליפות ישראל בטניס שנערכה בדצמבר 2016 בחרה גלושקו שלא להשתתף בעצת מאמנה שלמה גליקשטיין על מנת להתכונן טוב יותר לאליפות אוסטרליה הפתוחה.

2017


למרות ההכנות הממושכות הפסידה גלושקו בסיבוב השני של מוקדמות אליפות אוסטרליה הפתוחה לטניסאית האמריקאית יוליה בוסרופ. במרץ 2017 הפסידה בסיבוב הראשון של טורניר שנזן בסין, ובעקבות כך ירדה למקום ה-248 בדירוג ה-WTA, ומאז היא הטניסאית הישראלית השנייה המדורגת הכי הגבוה ב-WTA לאחר דניז חזניוק.

2018

באליפות ארצות הברית הפתוחה העפילה גלושקו לסיבוב שני, שבו הפסידה לנאומי אוסקה מיפן בשתי מערכות שבסופו של דבר זכתה בתואר האליפות.

גביע הפדרציה

הופעת הבכורה של גלושקו בגביע הפדרציה הייתה באפריל 2007, אז היא הפסידה למלאני קלפנר האוסטרית בניצחון של הנבחרת הישראלית על זו של אוסטריה.
במשחקי בית אירופה/אפריקה 1 של גביע הפדרציה באילת (2011) ניצחה גלושקו בשלושה מבין ארבע משחקי היחידות.
במשחקים שנערכו באילת בשנת 2013, רשמה גלושקו את הניצחון הגדול ביותר שלה עד אז, על המדורגת 39 בעולם אורסולה רדוונסקה הפולנייה בתוצאה 6-4, 6-4.
המאזן של גלושקו בגביע הפדרציה עומד על 8 ניצחונות (ארבעה במשחקי יחידות ו-4 במשחקי זוגות) מול 7 הפסדים (5 במשחקי יחידות ושניים במשחקי זוגות).